২০১২ সালে দিল্লির বুকে ঘটে যাওয়া নির্ভয়া ধর্ষণ ও হত্যাকাণ্ড কাঁপিয়ে দিয়েছিল গোটা দেশকে। এই ঘটনায় এক ২৩ বছর বয়সি ফিজিওথেরাপিস্ট একটি বাসে গণধর্ষিতা হন, ও নিহত হন। এই ঘটনাকে কেন্দ্র করে দেশজোড়া প্রতিবাদ চলার সময়ে তিনি পরিচিত হন ‘নির্ভয়া’ নামে। অভিযুক্তেরা যথোপযুক্ত শাস্তি পায়। কিন্তু ঘটনার সময়ে অভিযুক্তদের মধ্যে এক জনের বয়স ছিল ১৭। আইনের দৃষ্টিতে ‘নাবালক’ হওয়ার সুবাদে সে কারাবাস বা ফাঁসির সাজা থেকে অব্যাহতি পায়। ঘটনার পরে কেটে গিয়েছে চার বছর। আজ কোথায় রয়েছে সেই ‘নাবালক’? কী করছে? ধর্ষণ কাণ্ডের আগেই বা সে কী করত? আসুন, জেনে নেওয়া যাক তার কাহিনি।
দিল্লি থেকে ২৪০ কিলোমিটার দূরবর্তী একটি গ্রামে ছিল তার আদি নিবাস। ছয় সদস্যের সংসারটি চলত এই কিশোরের দিদির রোজগারে। পরিবারে ছিলেন এক অসুস্থ মা, শয্যাশায়ী বাবা, আর চার ভাই-বোন। সেই পরিবারটি এখনও সেই গ্রামেই বসবাস করছে। 
কিশোরের বয়স যখন ১১, তখনই সে রোজগারের আশায় দিল্লি চলে আসে। সেখানেই রাম সিংহ-সহ ধর্ষণ-কাণ্ডে অভিযুক্ত অন্যান্যদের সঙ্গে তার আলাপ হয়। যে বাসে ১৬ ডিসেম্বর ২০১২-এ নির্ভয়া ধর্ষিতা ও নিহত হন, সেই বাসটি ধোওয়ার কাজ করত এই কিশোর। ধর্ষণের সময়ে সে-ও রাম সিংহদের সঙ্গে অপরাধে যোগ দেয়। 
এর পরে অপরাধীদের গ্রেফতার হওয়া এবং বিচারপর্বের কাহিনি সকলেরই জানা। কিন্তু বিচারের সাজা ঘোষণার পরে কী হল? সংশ্লিষ্ট কর্তৃপক্ষ জানাচ্ছে, সাজা ঘোষণার সময়ে আদালত এই কিশোর অপরাধীকে তিন বছর একটি হোমে রাখার নির্দেশ দেয়। সেই মতো উত্তর দিল্লির মজনু কা টিলা নামের হোমে রাখা হয় এই কিশোরকে। সেখানে তাকে পড়াশোনা শেখানোর চেষ্টা করা হয়েছিল। কিন্তু পড়াশোনাতে তার বিন্দুমাত্র উৎসাহ ছিল না। অনেক কষ্টে কর্তৃপক্ষ তাকে কেবলমাত্র তার নাম সই করাটুকু শেখাতে সক্ষম হয়। পাশাপাশি তাকে শেখানো হয়েছিল দেওয়াল রঙ করার কাজ-সহ অন্যান্য কাজও। কিন্তু সমস্ত কাজের মধ্যে একমাত্র রান্নাবান্নাতেই তার উৎসাহ দেখা গিয়েছিল। সে মন দিয়ে রান্নাটাই শেখে। 
২০ ডিসেম্বর ২০১৫-এ হোম থেকে মুক্তি পাওয়ার পরে দক্ষিণ দিল্লিতে স্থিত একটি এনজিও নিয়ন্ত্রিত পুনর্বাসন কেন্দ্রে সে ছিল এক বছর। তার পরে এনজিও-টির উদ্যোগে দক্ষিণ ভারতের একটি রাস্তার ধারের খাওয়ার দোকানে রাঁধুনির কাজ পায় সে। এখন মন দিয়ে সেই কাজই সে করছে বলে জানা গিয়েছে। সংশ্লিষ্ট এনজিও-টি কিশোরের নিরাপত্তার কথা ভেবে কোন দোকানে সে কাজ করছে, তা জানাতে চায়নি। 
হোম কর্তৃপক্ষ জানিয়েছে, হোমে তিন বছর থাকার সময়ে ওই কিশোর অত্যন্ত শৃঙ্খলাপরায়ণ জীবনযাপন করত। ধর্মকর্মে তার মন হয়। সেই সময়েই তার স্বভাব-চরিত্রে পরিবর্তন লক্ষ করেছিল হোম কর্তৃপক্ষ। তখনই তাকে পুনর্বাসন দেওয়ার সিদ্ধান্ত নেওয়া হয়।